
1. Vispārīga informācija
Diskriminācija ir, ja salīdzināmā situācijā attieksme pret personu saistībā ar tās piederību pie noteikta kritērija ir, bija vai var būt mazāk labvēlīga nekā pret citu personu. Diskriminācijas kritēriji ir – rase, ādas krāsa; tautība un etniskā izcelsme; valoda; dzimšana un izcelsme; dzimums; vecums; invaliditāte; ģenētiskās īpašības, seksuālā orientācija; reliģiskā pārliecība; politiskā un cita pārliecība; pasaules uzskats; partijas piederība; sociālais stāvoklis un sociālā izcelsme; dienesta stāvoklis; manta. Latvijā ir vismaz 23 likumi, kuros ir atsauce uz dažādiem diskriminācijas kritērijiem. 
Spēkā ir arī Eiropas Savienības regulējums: Padomes Direktīva 2000/43/EK (2000. gada 29. jūnijs), ar ko ievieš vienādas attieksmes principu pret personām neatkarīgi no rasu vai etniskās piederības); Padomes Direktīva 2004/113/EK (2004. gada 13. decembris), ar kuru īsteno principu, kas paredz vienlīdzīgu attieksmi pret vīriešiem un sievietēm, attiecībā uz pieeju precēm un pakalpojumiem, preču piegādi un pakalpojumu sniegšanu; Eiropas Parlamenta un Padomes Direktīva 2006/54/EK (2006. gada 5. jūlijs ) par tāda principa īstenošanu, kas paredz vienlīdzīgas iespējas un attieksmi pret vīriešiem un sievietēm nodarbinātības un profesijas jautājumos (pārstrādāta versija); Eiropas Parlamenta un Padomes Direktīva 2010/41/ES (2010. gada 7. jūlijs) par to, kā piemērot vienlīdzīgas attieksmes principu vīriešiem un sievietēm, kas darbojas pašnodarbinātas personas statusā, un ar kuru atceļ Padomes Direktīvu 86/613/EEK.
Dažādas institūcijas, tostarp tiesībsargs, ir veikušas atsevišķu sociālo grupu izpēti diskriminācijas jomā. Šī pētījuma projekta ietvarā ir paredzēts apkopot galveno esošo pētījumu rezultātus, noskaidrot ekspertu viedokli un izveidot situācijas aprakstu par diskrimināciju Latvijā.

2. Pētījuma mērķis 
Kvalitatīva izpēte un analīze par diskriminācijas situāciju Latvijā.
3. Pētījuma darba uzdevumi
3.1.  Izvērtēt, izvilkt galvenās tēzes par diskriminācijas kritērijiem, kas izriet no konkrētiem likumiem. Informāciju par diskriminācijas kritērijiem likumos iesniedz Pasūtītājs. 
3.2.  Izvērtēt, izvilkt galvenās tēzes par Pasūtītāja praksi diskriminācijas novēršanas jomā pēdējo trīs gadu laikā.  Informāciju par Pasūtītāja praksi sagatavo Pasūtītājs. 
3.3.  Izpētīt, izvilkt galvenās tēzes, analizēt Centrālās statistikas pārvaldes apkopotos datus par dažādām mazaizsargātām personu grupām Latvijā. Piemēram: Nabadzības risks un sociālās atstumtība Latvijā 2022.gadā. 2.Dzimumu līdztiesība, 2023; 3.Bērni Latvijā, 2023; 4.Seniori Latvijā 2021.gadā;  5.Jaunieši Latvijā, 2019.gads. 
3.4.  Izpētīt, analizēt, izvilkt galvenās tēzes un informāciju par Eiropas Savienības mērītajiem vienlīdzības indeksiem: Latvija citu ES dalībvalstu vidū: https://eige.europa.eu/gender-equality-index/2022/country, https://fra.europa.eu/en. Apzināt nepieciešamību pēc papildus mērījumiem, citiem indeksiem.
3.5.  Izpētīt, analizēt, izvilkt galvenās tēzes un apkopot būtiskākos datus galvenajos secinājumos par Latvijā iepriekš veiktiem pētījumiem diskriminācijas jomā. (piemēram, Pasūtītāja pētījumi: “Aprūpes atvaļinājuma izmantošana”, “Mazu bērnu vecāku aptauja nodarbinātības jomā”, “Darba devēju aptauja par tiesību nodrošināšanu mazu bērnu vecākiem”, “Personu ar invaliditāti diskriminācija”, Sabiedrības integrācijas fonda pētījumi: “Attieksme pret dažādām sabiedrības grupām un rīcība diskriminācijas gadījumā” un “Dažādības kompass”, Labklājības ministrijas veiktais pētījums: “Sabiedrības izpratne par diskriminācijas aspektiem” u.c.).
3.6.  Izpētīt, analizēt, izvilkt galvenās tēzes no LETA veiktās mediju izpētes pētījuma.
3.7.  10 diskriminācijas situāciju pārzinošu ekspertu aptauja ar Delfi metodi 3 raundos, iekļaujot 3.1-3.6. punktos izstrādātās tēzes. Ekspertu sarakstu sagatavo Pasūtītājs.
3.7.1. Pirmais raunds;
3.7.2. Otrais raunds;
3.7.3. Trešais raunds.
3.8. Sagatavot analītisku atskaiti (pētījuma gala ziņojums). 
4. Pētījuma metodes
Kabineta pētījums (Desk research) un ekspertu aptauja ar Delfi (Delphi) metodi.
5. Sasniedzamie rezultāti
5.1. Pētījums izpildes laiks –  8 mēneši no līguma noslēgšanas.
5.2. Pretendents sagatavo šādus nodevumus:
5.2.1. 1 (vienu) Pētījuma starpziņojumu par Tehniskās specifikācijas 3.1. līdz 3.6. punktos noteikto uzdevumu izpildi, sniedzot Pasūtītājam pārliecību par Pētījuma mērķa sasniegšanu, ne vēlāk kā pēc 8 (astoņām) nedēļām no Līguma slēgšanas brīža.
5.2.2. 1 (vienu) Pētījuma starpziņojumu par Tehniskās specifikācijas 3.7.1. punktā noteikto uzdevumu izpildi, sniedzot Pasūtītājam pārliecību par Pētījuma mērķa sasniegšanu, ne vēlāk kā pēc 6 (sešām) nedēļām no ekspertu aptaujas 1. raunda uzsākšanas;
5.2.3. 1 (vienu) Pētījuma starpziņojumu par Tehniskās specifikācijas 3.7.2. punktā noteikto uzdevumu izpildi, sniedzot Pasūtītājam pārliecību par Pētījuma mērķa sasniegšanu, ne vēlāk kā pēc 6 (sešām) nedēļām no ekspertu aptaujas 2. raunda uzsākšanas;
5.2.4. 1 (vienu) Pētījuma starpziņojumu par Tehniskās specifikācijas 3.7. punktā noteikto uzdevumu izpildi, sniedzot Pasūtītājam pārliecību par Pētījuma mērķa sasniegšanu, ne vēlāk kā pēc 5 (pieciem) mēnešiem no punkta 3.7. izpildes uzsākšanas;
5.2.5. 1 (vienu) Pētījuma gala ziņojumu latviešu valodā ar kopsavilkumu par Tehniskās specifikācijas 3. punktā noteikto uzdevumu izpildi. Kopsavilkumā tēžu veidā jāiekļauj būtiskākā informācija par Pētījuma rezultātiem, secinājumi un ieteikumi (tabulas un attēli pēc nepieciešamības). 
5.2.6. Power Point vai līdzvērtīga formāta prezentāciju latviešu valodā par Pētījuma gala ziņojumu, kopējo Pētījuma struktūru, izmantotajām metodēm, gūtajiem rezultātiem, secinājumiem un izstrādātajām rekomendācijām.
5.3.	5.2. apakšpunktā minētos nodevumus ir jāsagatavo un jāiesniedz sekojošā formātā:
5.3.1.	nodevumu tekstam jābūt rakstītam saprotamā, literāri un gramatiski pareizā latviešu valodā ar paskaidrojumiem un atsaucēm, kā arī ar jēdzienu un saīsinājumu skaidrojumiem tā, lai Pētījums ir saprotams politikas veidotājiem, īstenotājiem, kā arī plašākai sabiedrībai, nodrošinot latviešu valodas pareizrakstības un vienota teksta stila ievērošanu, izvairoties no profesionāla žargona vai neatšifrētu saīsinājumu lietošanas, nodrošinot teksta saprotamību lasītājam neatkarīgi no nacionālā konteksta pārzināšanas pakāpes;
5.3.2.	nodevumos iekļautajām tabulām, attēliem un teksta papildinājumiem jāatbilst sekojošām prasībām:
5.3.2.1.	tabulām, attēliem un līdzīgiem teksta papildinājumiem jābūt secīgi numurētiem, norādot nosaukumu, kas precīzi apspoguļo tabulas, attēla vai līdzīga teksta papildinājuma saturu un sniegtās informācijas avotu/autoru;
5.3.2.2.	tekstā jānodrošina tā sasaiste ar izmantotajām tabulām, attēliem un līdzīgiem teksta papildinājumiem;
5.3.2.3.	tabulās, attēlos un līdzīgos teksta papildinājumos atspoguļotajai informācijai ir jābūt skaidri saskatāmai, salasāmai un atspoguļotām vērtībām jābūt skaidri nosakāmām, saprotamām;
5.3.2.4.	kopā ar tabulām, attēliem un līdzīgiem teksta papildinājumiem ir jābūt sniegtam atbilstošam, pavadošam, skaidrojošam tekstam, kas sniedz šīs informācijas interpretāciju, analītisko skaidrojumu un secinājumus, kas izriet no sniegtās informācijas interpretācijas, analīzes.
5.3.3.	Teksta kvalitātei jāatbilst sekojošām prasībām:
5.3.3.1.	teksta izklāstam jābūt strukturētam, teksta daļām un nodaļu sadaļām jābūt kopsaistītām;
5.3.3.2.	izmantotajiem datiem ir jāsniedz interpretācija un analīze, izteiktajiem argumentiem un secinājumiem jābūt skaidri un izvērsti pamatotiem;
5.3.3.3.	atsaucēm jābūt noformētām vienotā stilā, atbilstoši akadēmiskajiem bibliogrāfisko norāžu standartiem, norādot konkrētas lapaspuses vai mājās lapu un līdzīgu elektronisko resursu saturam norādot maksimāli precīzu atrašanās vietu konkrētajās sadaļās, aprakstot ceļu līdz informācijai un sniedzot saiti uz to. Elektroniskajiem informācijas avotiem jāsniedz precīzs izmantotā materiāla un vietnes nosaukums atbilstoši akadēmiskajiem bibliogrāfisko norāžu standartiem, atzīmējot pēdējo vietnes skatīšanās/apmeklējuma reizi. Norādītajām saitēm uz elektroniskajā vidē esošajiem informācijas avotiem jābūt aktīvām;
5.3.3.4.	galvenais literatūras avots ir tiesību akti, pētījumi un citi dokumenti, bet interneta vietnēs, plašsaziņas līdzekļos paustā informācija var būt tikai kā papildu literatūras avots, ja informācija nav pieejama iepriekšminētajos dokumentos.
5.4.	Nodevumu secinājumu sadaļā jāsniedz no Pētījuma analīzes izrietoši, strukturēti, argumentēti secinājumi par Pētījumā kopumā gūtajām atziņām un rezultātiem, interpretējot to nozīmi arī saistībā ar pētījuma mērķi, tā sasniegšanu un noteikto uzdevumu izpildi.
5.5.	Nodevumu rekomendāciju sadaļā jāsniedz esošajā politiskajā, institucionālajā un tiesiskajā ietvarā reāli īstenojamas rekomendācijas par iespējamiem risinājumiem.
5.6.	Pētījuma veikšanas gaitā Pretendentam kopā ar starpziņojumu un gala nodevumu ir jāiesniedz izmantotās tabulas un attēli elektroniskā formātā, kas nodrošina iespēju mainīt to formātus.
5.7.	Pretendents visus Nodevumus un tā pielikumus iesniedz, nosūtot elektroniski uz Pasūtītāja atbildīgās personas e-pastu, ja pielikuma apjoms to pieļauj, vai iesniedzot ārējā datu nesējā.
5.8.	Pētījumu ir nepieciešams sagatavot piekļūstamā formātā (Word un PDF).

